**Tørkens humanitære konsekvenser**

Store dele af Afrikas Horn har på skift været ramt af ekstremtørke i de seneste 4 år (2015-2018).   
I de berørte områder er befolkningen i forvejen udsat for stor fødevareusikkerhed og ekstrem fattigdom, hvilket har gjort dem sårbare overfor klimaudsving.

I perioden mistede mange millioner familier store dele af deres levegrundlag, fordi høsten flere gange slog fejl. Der opstod vandmangel, og mange husdyr enten døde eller blev solgt for at skaffe penge til mad. Regionen er samtidig præget af dårlig regeringsførelse, samt mange etniske konflikter mellem forskellige klaner og militser.

Nogle af de humanitære problemer (status, forår 2018) forårsaget af tørke, fattigdom og konflikt er:

1. **Akut fødevare- og vandmangel**: >12 mio. mennesker i Etiopien og Somalia (forår 2018)
2. **Migration og flugt**: > 1,2 mio. er internt fordrevne og > 300.000 er flygtet over grænsen
3. **Akut fejlernæring**: > 5 mio. børn og kvinder er akut fejlernærede
4. **Sygdomsepidemier**: > 100.000 er ramt af kolera eller andre vandbårne sygdomme

* NB: Find evt. de seneste opgørelser på <https://reliefweb.int>

**Spørgsmål:**

For hver enkelt af disse 4 problemfelter, skal I finde en forklaring på:

1. Hvad er årsagen?
2. Hvorfor er så mange berørt?
3. Hvilke yderligere problemer kan opstå som konsekvens?
4. Hvordan kan man undgå, at det sker?

Find inspiration og hjælp til at svare på spørgsmålene ved internetsøgning og/eller ved at se følgende dokumentariske filmklip:

* [The Lion of Africa: Ethiopia on Edge](https://www.youtube.com/watch?v=h_AfsjFvWZM) | Canadisk tv-indslag| 2016 | 17 min
* [Somalia: Living with drought](https://www.youtube.com/watch?v=BZRGIGULsTQ) | Global 3000 |2017 | 7.30 min

|  |
| --- |
| Gem jeres svar og data, så de kan indgå i besvarelsen af den overordnede problemstilling ”Hvorfor sulter de på Afrikas Horn?”  **HUSK:** *Jo bedre data – des bedre argumentation.* |